CELEX: 32011D0020
Language: hr
Date: 2011-11-16 00:00:00
Title: 2011/789/EU: Odluka Europske središnje banke od 16. studenoga 2011. o utvrđivanju detaljnih pravila i postupaka za provođenje kriterija prihvatljivosti središnjih depozitorija vrijednosnih papira za pristup uslugama sustava TARGET2-Securities (ESB/2011/20)

01/Sv. 14
            
            
               HR
            
            
               Službeni list Europske unije
            
            
               123
            
         32011D0020
   
               L 319/117
            
            
               SLUŽBENI LIST EUROPSKE UNIJE
            
         ODLUKA EUROPSKE SREDIŠNJE BANKE
   od 16. studenoga 2011.
   o utvrđivanju detaljnih pravila i postupaka za provođenje kriterija prihvatljivosti središnjih depozitorija vrijednosnih papira za pristup uslugama sustava TARGET2-Securities
   (ESB/2011/20)
   (2011/789/EU)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Statut Europskog sustava središnjih banaka i Europske središnje banke, a posebno njegov članak 3. stavak 1., članak 12. stavak 1. i članke 17., 18. i 22.,
   uzimajući u obzir Direktivu 98/26/EZ Europskog parlamenta i Vijeća od 19. svibnja 1998. o konačnosti namire u platnim sustavima i sustavima za namiru vrijednosnih papira (1), a posebno njezin članak 10.,
   uzimajući u obzir Smjernicu ESB/2010/2 od 21. travnja 2010. o sustavu TARGET2-Securities (2), a posebno njezin članak 4. stavak 2. točku (d) i članak 15.,
   uzimajući u obzir Odluku ESB/2009/6 od 19. ožujka 2009. o osnivanju Odbora za program sustava TARGET2-Securities (3),
   budući da:
   
               (1)
            
            
               Člankom 15. Smjernice ESB/2010/2 utvrđuju se kriteriji prihvatljivosti središnjeg depozitorija vrijednosnih papira (CSD) za pristup uslugama sustava TARGET2-Securities (sustav T2S).
            
         
               (2)
            
            
               Nužno je utvrditi postupak prijave CSD-a za pristup uslugama sustava T2S i postupak kojim CSD zahtijeva odstupanje od kriterija br. 5 za pristup CSD-a,
            
         DONIJELO JE OVU ODLUKU:
   Članak 1.
   Definicije
   Za potrebe ove Odluke:
   
               1.
            
            
               „izvješće o ocjeni” znači pisana dokumentacija koja sadržava: (a) izvješće o ocjeni usklađenosti CSD-a s kriterijem br. 2 za pristup CSD-a, koje izrađuju odgovarajuća nadležna tijela i (b) samoocjena CSD-a o njegovoj usklađenosti s kriterijima br. 1, 3, 4 i 5 za pristup CSD-a;
            
         
               2.
            
            
               „središnja banka (SB)” znači Europska središnja banka, nacionalne središnje banke (NSB) država članica čija je valuta euro, nacionalne središnje banke država članica čija valuta nije euro (dalje u tekstu „nacionalne središnje banke (NSB) izvan europodručja”), središnja banka ili odgovarajuće nadležno tijelo iz Europskoga gospodarskog prostora (EGP) (dalje u tekstu „središnja banka iz EGP-a”) i središnja banka ili odgovarajuće nadležno tijelo iz države izvan EGP-a (dalje u tekstu „druga središnja banka”), kada se valuta takvog NSB-a izvan europodručja, središnje banke iz EGP-a ili druge središnje banke smatra prihvatljivom u skladu s člankom 18. Smjernice ESB/2010/2;
            
         
               3.
            
            
               „kriterij br. 1 za pristup CSD-a” znači kriterij utvrđen u članku 15. stavku 1. točki (a) Smjernice ESB/2010/2, tj. da su središnji depozitoriji vrijednosnih papira prihvatljivi za pristup uslugama sustava T2S pod uvjetom da su prijavljeni Europskom nadzornom tijelu za vrijednosne papire i tržišta kapitala u skladu s člankom 10. Direktive 98/26/EZ ili, u slučaju CSD-a iz države izvan EGP-a, da posluju u skladu s pravnim i regulatornim okvirom koji je istovjetan onome koji je na snazi u Uniji;
            
         
               4.
            
            
               „kriterij br. 2 za pristup CSD-a” znači kriterij utvrđen u članku 15. stavku 1. točki (b) Smjernice ESB/2010/2, tj. da su središnji depozitoriji vrijednosnih papira prihvatljivi za pristup uslugama sustava T2S pod uvjetom da su ih nadležna tijela pozitivno ocijenila u odnosu na preporuke Europskog sustava središnjih banaka/Odbora europskih regulatora za tržišta vrijednosnih papira za sustave za namiru vrijednosnih papira (dalje u tekstu „preporuke ESSB-a/CESR-a”) (4);
            
         
               5.
            
            
               „kriterij br. 3 za pristup CSD-a” znači kriterij utvrđen u članku 15. stavku 1. točki (c) Smjernice ESB/2010/2, tj. da su središnji depozitoriji vrijednosnih papira prihvatljivi za pristup uslugama sustava T2S pod uvjetom da na zahtjev stave na raspolaganje drugim središnjim depozitorijima vrijednosnih papira u sustavu T2S svaki vrijednosni papir/međunarodni identifikacijski broj vrijednosnih papira za koji su oni CSD izdavatelj ili CSD tehnički izdavatelj;
            
         
               6.
            
            
               „kriterij br. 4 za pristup CSD-a” znači kriterij utvrđen u članku 15. stavku 1. točki (d) Smjernice ESB/2010/2, tj. da su središnji depozitoriji vrijednosnih papira prihvatljivi za pristup uslugama sustava T2S pod uvjetom da se obvežu da će drugim središnjim depozitorijima vrijednosnih papira u sustavu T2S na nediskriminirajućoj osnovi nuditi osnovne skrbničke usluge;
            
         
               7.
            
            
               „kriterij br. 5 za pristup CSD-a” znači kriterij utvrđen u članku 15. stavku 1. točki (e) Smjernice ESB/2010/2, tj. da su središnji depozitoriji vrijednosnih papira prihvatljivi za pristup uslugama sustava T2S pod uvjetom da se obvežu drugim središnjim depozitorijima vrijednosnih papira u sustavu T2S da će obavljati namiru u novcu središnje banke u sustavu T2S, ako je valuta dostupna u sustavu T2S;
            
         
               8.
            
            
               „odgovarajuća nadležna tijela” znači središnje banke i regulatore nadležne za nadzor i/ili superviziju određenog CSD-a, a koji su odgovorni za ocjenjivanje središnjih depozitorija vrijednosnih papira u odnosu na važeće priznate standarde;
            
         
               9.
            
            
               „izravno povezana stranka” znači stranka u sustavu T2S koja ima tehničku opremu koja joj omogućuje da pristupi sustavu T2S i koristi se njegovim uslugama namire vrijednosnih papira, bez potrebe da CSD djeluje kao tehničko sučelje;
            
         
               10.
            
            
               „stranka u sustavu T2S” znači pravni subjekt ili, na nekim tržištima, pojedinac koji ima ugovorni odnos s CSD-om u sustavu T2S za obradu aktivnosti koje su povezane s namirom u sustavu T2S i koji nema nužno račun vrijednosnih papira kod CSD-a;
            
         
               11.
            
            
               „Odbor za program sustava T2S” znači upravljačko tijelo Eurosustava koje je osnovano u skladu s Odlukom ESB/2009/6, kako je utvrđeno člankom 2. Smjernice ESB/2010/2, ili njegov sljednik;
            
         
               12.
            
            
               „Savjetodavna skupina za sustav T2S” znači forum utvrđen u članku 7. Smjernice ESB/2010/2;
            
         
               13.
            
            
               „sporazum o sudjelovanju valute” znači sporazum koji sklope Eurosustav i NSB izvan europodručja ili tijelo odgovorno za valutu koja nije euro, u svrhu namire transakcija vrijednosnim papirima u novcu središnje banke u valutama koje nisu euro.
            
         Članak 2.
   Predmet i područje primjene
   1.   Pet kriterija koji određuju prihvatljivost središnjih depozitorija vrijednosnih papira za pristup uslugama sustava T2S koji su utvrđeni u članku 15. Smjernice ESB/2010/2 (dalje u tekstu „pet kriterija za pristup CSD-a”) provode se u skladu s postupcima koji su utvrđeni u člancima 3. do 5. ove Odluke i pravilima u Prilogu.
   2.   Ova se Odluka ne primjenjuje na izravno povezane stranke koje imaju pravni odnos sa središnjim depozitorijima vrijednosnih papira.
   Članak 3.
   Postupak prijave
   1.   Kako bi se prijavio za usluge sustava T2S, CSD dostavlja: (a) prijavu Upravnom vijeću, a (b) pri migraciji na sustav T2S, izvješće o ocjeni.
   2.   Izvješće o ocjeni pruža dokaz da CSD pri migraciji na sustav T2S ispunjava pet kriterija za pristup CSD-a te navodi stupanj provedbe svakoga kriterija za pristup CSD-a u skladu sa sljedećim kategorijama: usklađeno, djelomično usklađeno i ne primjenjuje se i navodi razloge, objašnjenja i odgovarajuće dokaze CSD-a.
   3.   Odbor za program sustava T2S na temelju navedene dokumentacije podnosi Upravnom vijeću prijedlog u vezi s prijavom CSD-a za pristup uslugama sustava T2S. Radi pripreme svog prijedloga Odbor za program sustava T2S može od CSD-a koji podnosi prijavu zatražiti pojašnjenja ili mu uputiti pitanja.
   4.   Nakon što Odbor za program sustava T2S podnese prijedlog, Upravno vijeće donosi odluku o prijavi CSD-a i o njoj pisanim putem obavješćuje CSD najkasnije u roku od dva mjeseca od: (a) datuma primitka prijave ili (b) datuma primitka odgovora na bilo koji zahtjev za pojašnjenje ili pitanja upućena od strane Odbora za program sustava T2S, na temelju stavka 3. Kada Upravno vijeće odbije prijavu, ono je dužno obrazložiti svoju odluku.
   Članak 4.
   Postupak za ostvarivanje odstupanja od kriterija br. 5 za pristup CSD-a
   1.   CSD može podnijeti zahtjev za odstupanje od kriterija br. 5 za pristup CSD-a na temelju posebnih operativnih ili tehničkih okolnosti.
   2.   Kako bi se zahtjev za odstupanje procijenio, CSD mora podnijeti zahtjev Odboru za program sustava T2S i dostaviti mu dokaz o sljedećem:
   
               (a)
            
            
               odstupanje se odnosi na vrlo ograničen opseg namira u odnosu na njihov udio u ukupnim prosječnim dnevnim instrukcijama prema načelu isporuke po plaćanju koje tijekom mjeseca zaprimi CSD, a troškovi namire takvih operacija u sustavu T2S bili bi previsoki za CSD;
            
         
               (b)
            
            
               da je CSD uspostavio tehničke i operativne zaštitne mjere koje osiguravaju da će odstupanje ostati unutar praga navedenog u točki (a);
            
         
               (c)
            
            
               da je CSD uložio sve napore kako bi ispunio kriterij br. 5 za pristup CSD-a.
            
         3.   Po primitku zahtjeva za odstupanje:
   
               (a)
            
            
               Odbor za program sustava T2S podnosi zahtjev CSD-a i svoju prethodnu ocjenu Savjetodavnoj skupini za sustav T2S;
            
         
               (b)
            
            
               Savjetodavna skupina za sustav T2S daje Odboru za program sustava T2S savjete u vezi sa zahtjevom bez odlaganja i pravodobno kako bi se mogli razmotriti;
            
         
               (c)
            
            
               po primitku savjeta Savjetodavne skupine za sustav T2S, Odbor za program sustava T2S priprema konačnu ocjenu i dostavlja je zajedno s cjelokupnim skupom dokumenata Upravnom vijeću;
            
         
               (d)
            
            
               Upravno vijeće donosi obrazloženu odluku o zahtjevu za odstupanje;
            
         
               (e)
            
            
               Odbor za program sustava T2S pisanim putem obavješćuje CSD i Savjetodavnu skupinu za sustav T2S o obrazloženoj odluci Upravnog vijeća.
            
         4.   CSD koji je odredio SB koji je potpisao sporazum o sudjelovanju valute i koji se odlučio za namiru svojih transakcija koje se odnose na monetarnu politiku u novcu središnje banke izvan sustava T2S, podnosi zahtjev za odstupanje kako bi mogao namiriti takve transakcije koje se odnose na monetarnu politiku u novcu središnje banke izvan sustava T2S. U tom slučaju odstupanje se odobrava pod uvjetom da: (a) je Eurosustav primio sve relevantne informacije o tehničkom funkcioniranju takve namire i (b) takva namira ne zahtijeva izmjene funkcionalnosti niti negativno utječe na funkcionalnosti sustava T2S. SB koji odredi CSD treba pozvati da dostavi svoje mišljenje o takvom zahtjevu za odstupanje.
   5.   CSD s odstupanjem dostavlja Odboru za program sustava T2S mjesečno izvješće kojim dokazuje da i dalje ispunjava kriterije za odstupanje uključujući dogovoreni prag iz stavka 2. točke (a). CSD s odstupanjem u skladu sa stavkom 4. dostavlja mjesečno izvješće o stanju Odboru za program sustava T2S.
   6.   Kada CSD s odstupanjem tijekom razdoblja od šest mjeseci kontinuirano prekoračuje dogovoreni prag iz stavka 2. točke (a), Upravno vijeće povlači odstupanje zbog neispunjavanja kriterija br. 5 za pristup CSD-a, a Odbor za program sustava T2S o tome obavješćuje CSD.
   7.   Nakon povlačenja odstupanja CSD može podnijeti novi zahtjev za odstupanje u skladu s postupkom koji je propisan ovim člankom.
   8.   U slučaju krizne situacije koja bi mogla utjecati na financijsku stabilnost države ili na zadaću odgovarajućeg SB-a da zaštiti integritet svoje valute, a koja je dovela do toga da je SB dotične države prešao na način namire u izvanrednim uvjetima, kao dio njegovog plana za upravljanje kriznim situacijama, CSD koji je odredio taj SB, podnosi zahtjev Odboru za program sustava T2S za privremeno odstupanje od kriterija br. 5 za pristup CSD-a te može privremeno obavljati namiru na drugi način. Upravno vijeće donosi obrazloženu odluku o takvom zahtjevu vodeći računa o mišljenju odgovarajućeg SB-a o situaciji koja opravdava privremeno odstupanje od kriterija br. 5 za pristup CSD-a. Odgovarajući SB najmanje jednom mjesečno dostavlja izvješće Odboru za program sustava T2S o ocjeni stanja.
   Članak 5.
   Kontinuirana usklađenost s pet kriterija za pristup CSD-a
   1.   CSD koji ima pristup uslugama sustava T2S nakon migracije na sustav T2S kontinuirano ispunjava pet kriterija za pristup CSD-a te:
   
               (a)
            
            
               posebno osigurava, putem pouzdane samoocjene koja se provodi svake godine i potkrjepljuje odgovarajućom dokumentacijom, da i dalje ispunjava kriterije br. 1, 3, 4 i 5 za pristup CSD-a. Samoocjena mora biti popraćena posljednjom ocjenom odgovarajućih nadležnih tijela o usklađenosti CSD-s s kriterijem br. 2;
            
         
               (b)
            
            
               Odboru za program sustava T2S dostavlja bez odlaganja posljednju redovitu ili ad hoc ocjenu odgovarajućih nadležnih tijela o njegovoj usklađenosti s kriterijem br. 2 za pristup CSD-a;
            
         
               (c)
            
            
               u slučaju znatnih promjena u sustavu CSD-a, traži novu ocjenu odgovarajućih nadležnih tijela o njegovoj usklađenosti s kriterijem br. 2 za pristup CSD-a;
            
         
               (d)
            
            
               obavješćuje Odbor za program sustava T2S kada se u ocjeni odgovarajućeg nadležnog tijela ili samoocjeni ustanovi neispunjavanje bilo kojeg od pet kriterija za pristup CSD-a;
            
         
               (e)
            
            
               na zahtjev Odbora za program sustava T2S dostavlja izvješće o ocjeni koje pokazuje da CSD i dalje ispunjava pet kriterija za pristup CSD-a.
            
         2.   S izuzetkom kriterija br. 2 za pristup CSD-a, Odbor za program sustava T2S može provesti vlastitu ocjenu i pratiti usklađenost s pet kriterija za pristup CSD-a ili zatražiti informacije od CSD-a. Kada Odbor za program sustava T2S odluči da CSD ne ispunjava jedan od pet kriterija za pristup CSD-a, pokreće postupak utvrđen u ugovorima sa središnjim depozitorijima vrijednosnih papira u skladu s člankom 16. Smjernice ESB/2010/2.
   Članak 6.
   Stupanje na snagu
   Ova Odluka stupa na snagu sljedećeg dana od dana objave u Službenom listu Europske unije.
   
      Sastavljeno u Frankfurtu na Majni 16. studenoga 2011.
      
         
            Predsjednik ESB-a
         
         Mario DRAGHI
      
   
   
      (1)  SL L 166, 11.6.1998., str. 45.
   
      (2)  SL L 118, 12.5.2010., str. 65.
   
      (3)  SL L 102, 22.4.2009., str. 12.
   
      (4)  Dostupno na internetskoj stranici Europskog nadzornog tijela za vrijednosne papire i tržišta kapitala: www.esma.europa.eu.
   PRILOG
   
      DETALJNA PROVEDBENA PRAVILA ZA PET KRITERIJA ZA PRISTUP CSD-a
   
   Za potrebe ovog Priloga:
   
               —
            
            
               „osnovne skrbničke usluge” znači držanje i upravljanje vrijednosnim papirima i drugim financijskim instrumentima koji su u vlasništvu treće osobe od strane subjekta kojem su povjerene takve zadaće. Takve usluge uključuju čuvanje vrijednosnih papira, raspodjelu kamate i dividende po vrijednosnim papirima u pohrani te obradu korporativnih akcija u vezi s takvim vrijednosnim papirima,
            
         
               —
            
            
               „CSD ulagatelj” znači, u kontekstu veza između središnjih depozitorija vrijednosnih papira (CSD), CSD koji otvara račun kod drugog CSD-a (CSD izdavatelj) kako bi omogućio namiru transakcija vrijednosnim papirima između središnjih depozitorija vrijednosnih papira,
            
         
               —
            
            
               „CSD izdavatelj” znači CSD kod kojega su vrijednosni papiri izdani i raspodijeljeni u ime izdavatelja. CSD izdavatelj odgovoran je za obradu korporativnih akcija u ime izdavatelja. CSD izdavatelj u svojim poslovnim knjigama vodi račune u ime CSD ulagatelja za prijenos vrijednosnih papira CSD ulagateljima,
            
         
               —
            
            
               „CSD tehnički izdavatelj” znači CSD ulagatelj koji drži vrijednosne papire kod CSD izdavatelja koji ne sudjeluje u sustavu T2S te se zbog funkcioniranja sustava T2S smatra CSD izdavateljem u vezi s takvim vrijednosnim papirima,
            
         
               —
            
            
               „udjeli u investicijskom fondu” znači udjeli vlasništva neto imovine investicijskog fonda koje ulagatelji prime u zamjenu za svoja ulaganja kapitala.
            
         I.   Pojedinosti u vezi s provedbom kriterija br. 1 za pristup CSD-a
   
   Kako bi se dobila pozitivna ocjene u odnosu na ovaj kriterij:
   
               (a)
            
            
               CSD koji se nalazi u državi u Europskom gospodarskom prostoru (EGP) mora biti uvršten u popis odabranih sustava koji se vodi u skladu s člankom 10. Direktive 98/26/EZ; i
            
         
               (b)
            
            
               CSD koji se nalazi u državi izvan EGP-a mora dostaviti pravno mišljenje periodično ažurirano kada postoje znatne promjene koje bi mogle utjecati na to pravno mišljenje i kada to zatraži Odbor za program sustava T2S, dostavljeno od strane društva odobrenog od strane Odbora za program sustava T2S, u kojem se potvrđuje da CSD posluje u pravnom i regulatornom okviru koji je istovjetan okviru na snazi u Uniji.
            
         II.   Pojedinosti u vezi s provedbom kriterija br. 2 za pristup CSD-a
   
   Ako CSD ne ispunjava u cijelosti sve preporuke ESSB-a/CESR-a, dotični CSD obavješćuje Odbor za program sustava T2S o odgovarajućim pojedinostima i dostavlja objašnjenja i dokaze koji se odnose na preporuke ESSB-a/CESR-a koje ne ispunjava. CSD Odboru za program sustava T2S također dostavlja zaključke odgovarajućih nadležnih tijela u izvješću o ocjeni. Zaključci ocjene obrađuju se u skladu s relevantnim postupcima prijave za pristup uslugama sustava T2S i kontinuiranom usklađenošću s pet kriterija za pristup CSD-a. Ako CSD koji ima pristup uslugama sustava T2S više ne ispunjava jedan od pet kriterija za pristup CSD-a, Odbor za program sustava T2S pokreće postupak predviđen u ugovorima sa središnjim depozitorijima vrijednosnih papira.
   CSD ispunjava ovaj kriterij za pristup CSD-a ako su:
   
               (a)
            
            
               za CSD koji se nalazi u državi u EGP-u odgovarajuća nadležna tijela tom CSD-u dala pozitivnu ocjenu na temelju preporuka ESSB-a/CESR-a; i
            
         
               (b)
            
            
               za CSD koji se nalazi u državi izvan EGP-a odgovarajuća nadležna tijela tom CSD-u dala pozitivnu ocjenu na temelju preporuka ESSB-a/CESR-a ili istovjetnih standarda, kao što su odgovarajući standardi odgovarajućeg nadležnog tijela ili preporuke CPSS-a/IOSCO-a (1). U potonjem slučaju Odboru za program sustava T2S odnosno Upravnom vijeću mora dostaviti dokaz da je CSD ocijenjen u odnosu na standarde slične razine i naravi.
            
         Ako ocjena odgovarajućih nadležnih tijela sadržava povjerljive informacije, CSD mora osigurati opći sažetak ili zaključke ocjene kako bi prikazao svoju razinu usklađenosti.
   III.   Pojedinosti u vezi s provedbom kriterija br. 3 za pristup CSD-a
   
   Od CSD-a koji ima pristup uslugama sustava T2S ne traži se da za svaki vrijednosni papir/ISIN koji izda ili za koji djeluje kao CSD tehnički izdavatelj vodi sve račune i sva stanja u sustavu T2S. Međutim, on mora staviti na raspolaganje vrijednosni papir/ISIN bez dodatnih troškova, bez odlaganja i uz ugovor koji ne postavlja nerazumne uvjete, na zahtjeve korisnika CSD ulagatelja u sustavu T2S. Zbog pravnih ograničenja u prekograničnim raspodjelama koja se primjenjuju na izdavatelje udjela u investicijskim fondovima, neki udjeli u investicijskim fondovima možda nisu automatski dostupni CSD ulagatelju koji otvara račun kod CSD izdavatelja.
   Od CSD izdavatelja se traži da poštuje nacionalni regulatorni okvir, ali on ne smije prenijeti troškove koji proizađu iz primjene ovog okvira na druge središnje depozitorije vrijednosnih papira u sustavu T2S. Ovaj zahtjev osigurava da troškovi poštivanja nacionalnog regulatornog okvira ostanu na lokalnoj razini i da postoji reciprocitet između središnjih depozitorija vrijednosnih papira u sustavu T2S. Nadalje, ovaj zahtjev u mjeri u kojoj je to moguće promiče usklađene procese namire u sustavu T2S.
   Od CSD izdavatelja traži se da poštuje nacionalni regulatorni okvir, ali on mora davati potporu CSD ulagatelju koji traži pristup i ne smije primijeniti dodatni trošak namire. Svako kašnjenje uzrokovano poštivanjem nacionalnog regulatornog okvira mora se jednako odnositi na sve stranke.
   CSD ulagatelj može zatražiti vrijednosni papir/ISIN koji još nije dostupan u sustavu T2S od odgovarajućeg CSD izdavatelja ili CSD tehničkog izdavatelja. CSD izdavatelj ili CSD tehnički izdavatelj po primitku takvog zahtjeva unose sve referentne podatke o vrijednosnom papiru u sustav T2S i omogućuju pristup takvim podacima unutar vremenskog okvira koji je utvrđen u Priručniku za operativne postupke koji Eurosustav treba dostaviti središnjim depozitorijima vrijednosnih papira i središnjim bankama.
   Pod uvjetom da je CSD ulagatelj potpisao propisane ugovorne odredbe, CSD izdavatelj bez nepotrebnog odlaganja otvara najmanje jedan račun vrijednosnih papira za određeni vrijednosni papir/ISIN za CSD izdavatelja. Odbijanje CSD izdavatelja da otvori račun vrijednosnih papira i osigura CSD ulagatelju pristup vrijednosnim papirima CSD izdavatelja jest nepoštivanje kriterija br. 3 za pristup CSD-a.
   CSD ulagatelj mora podnijeti izvješće Odboru za program sustava T2S o svakom slučaju nepoštivanja kriterija br. 3 za pristup CSD-a od strane CSD izdavatelja. Odbor za program sustava T2S, ovisno o vrsti i okolnostima nepoštivanja, odlučit će pokazuje li CSD izdavatelj ustrajno nepoštivanje, te će se u tom slučaju primijeniti postupak predviđen u ugovorima sa središnjim depozitorijima vrijednosnih papira u skladu s člankom 16. Smjernice ESB/2010/2.
   IV.   Pojedinosti u vezi s provedbom kriterija br. 4 za pristup CSD-a
   
   Ovaj kriterij za pristup CSD-a u skladu je sa Smjernicom o pristupu i interoperabilnosti (2), koja navodi da CSD ulagatelji imaju pristup uslugama CSD izdavatelja na temelju istih uvjeta koji su osigurani za sve ostale uobičajene sudionike CSD izdavatelja.
   Kako bi CSD ulagatelj pružao usluge namire za vrijednosne papire koje je izdao CSD izdavatelj, CSD ulagatelj mora svojim sudionicima također osigurati osnovne skrbničke usluge u vezi s tim vrijednosnim papirima. Sustav T2S nudi temeljnu namiru za novac i vrijednosne papire u novcu središnje banke kada su osnovne skrbničke usluge pružene izvan sustava T2S.
   CSD izdavatelj mora ispunjavati Standarde za podskupine korporativnih akcija u sustavu T2S (3) i sve relevantne standarde sustava T2S ili tržišne prakse.
   S CSD ulagateljem mora se postupati kao s bilo kojim drugim klijentom CSD izdavatelja. CSD izdavatelj ne smije uvoditi tehničke prepreke ili nuditi povlaštene uvjete CSD ulagateljima za pristup osnovnim skrbničkim uslugama.
   V.   Pojedinosti u vezi s provedbom kriterija br. 5 za pristup CSD-a
   
   Pri provođenju kriterija br. 5 za pristup CSD-a moraju se održavati podjednaki konkurentski uvjeti između tržišta s izravnim i neizravnim udjelom. CSD s tržišta s izravnim udjelom može u načelu migrirati na sustav T2S tako da integrira sve svoje račune vrijednosnih papira u sustavu T2S ili tako da se koristi modelom s više razina s računima tehničkih sudionika u sustavu T2S i računima krajnjih ulagatelja koji ostaju na lokalnoj platformi CSD-a. Kriterij br. 5 za pristup CSD-a u cijelosti je ispunjen kada se tržište s izravnim udjelom odluči za potpunu integraciju i vodi sve svoje račune vrijednosnih papira u sustavu T2S. Međutim, kada se tržište s izravnim udjelom odluči za migraciju na sustav T2S po modelu s više razina, Odbor za program sustava T2S u svojoj ocjeni povezanih procesa unutar i izvan sustava T2S, vodeći računa o biti kriterija br. 5 za pristup CSD-a, mora navesti treba li tržište zatražiti odstupanje od kriterija br. 5 za pristup CSD-a.
   
      (1)  Preporuke za sustave namire vrijednosnih papira Odbora za platne sustave i sustave namire (CPSS) i Tehničkog odbora Međunarodne organizacije komisija za vrijednosne papire (IOSCO), koje su dostupne na internetskoj stranici Banke za međunarodne namire: www.bis.org.
   
      (2)  Smjernica o pristupu i interoperabilnosti od 28. lipnja 2007., koja utvrđuje načela i uvjete pristupa i interoperabilnosti u skladu s Kodeksom ponašanja, dostupna je na internetskoj stranici Europske komisije: http://ec.europa.eu.
   
      (3)  Dostupni na internetskoj stranici Europske središnje banke: www.ecb.europa.eu.